ከ800 በላይ ለሚሆኑ ዜጎች የዓይን የሞራ ግርዶሽ ሕክምና በነፃ ሊሰጥ ነው፡፡
የእንጅባራ ጠቅላላ ሆስፒታል እና የአማራ ክልል ጤና ጥበቃ ቢሮ ‹ዳይሬክት ኤድ› ከተባለ ግብረ ሰናይ ድርጅት ጋር በመተባበር ያዘጋጁት የበጎ አግልግሎት ከ800 በላይ ለሚሆኑ ዜጎች ነፃ የዓይን የሞራ ግርዶሽ ሕክምና አግልግሎት እንዲያገኙ ሊያደርግ ነው፡፡የእንጅባራ ሆስፒታል ሥራ አስኪያጅ ሀብታሙ ምሕረት ለአብመድ እንደተናገሩት ነፃ የዓይን ሞራ ግርዶሽ ሕክምና አግልግሎት የሚሰጣቸውን ዜጎች ከየካቲት 16 እስከ 22/212 ዓ.ም የልየታ ሥራ ይካሄዳል፡፡ልየታው በባለሙያ እና በመሣሪያ በመታገዝ የሚሠራ እንደሆነም አስረድተዋል፡፡ ነፃ የዓይን የሞራ ግርዶሽ ሕክምና ለመስጠት የሚያስችሉ አራት የቀዶ ሕክምና ክፍሎችና ባለሙያዎችም ሙሉ ዝግጅት ማድረጋቸውን ሥራ አስኪያጁ ተናግረዋል፡፡በዓይን ሞራ ግርዶሾ ምክንያት ማየት የማይችሉ 800 ሰዎች አልግሎቱን እንደሚያገኙ የተናገሩት ሥራ አስኪያጁ የልየታ ሥራው እንደተጠናቀቀ የሕክምና አግልግሎቱ ይሰጣል ብለዋል፡፡በሆስፒታሉ በዓይን ሕክምና ዘርፍ ረዥም ልምድ ያላቸው ሐኪሞች ተገኝተው አገልግሎት ስለሚሰጡ ዜጎች በእንጅባራ ሆስፒታል የነፃ ሕክምና አገልግሎቱ ተጠቃሚ መሆን እንዳለባቸውም አሳስበዋል፡፡ዘጋቢ፡-አዳሙ ሽባባው